บตท.รุกตราสารหนี้ให้รายย่อย
บตท.ตั้งเป้ายกระดับตลาดรองเป็นทางเลือกนักลงทุนรายย่อย แย้มได้กรุงศรีเป็นพันธมิตรเพิ่ม
19 ก.ย. 2559

บตท.ตั้งเป้ายกระดับตลาดรองเป็นทางเลือกนักลงทุนรายย่อย แย้มได้กรุงศรีเป็นพันธมิตรเพิ่ม
น.ส.อัญชุลี สิมะเสถียร รองกรรมการผู้จัดการสายตลาดทุนและบริหารเงินในฐานะรักษาการ กรรมการผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า บตท.เตรียมออกตราสารหนี้ เอ็มบีเอส (Mortgage Back Securities:MBS) ในไตรมาส 4 ของปีนี้ เพื่อขายให้นักลงทุนสถาบันและนักลงทุนบุคคลธรรมดาระดับสูง (ไฮเน็ตเวิร์ธ) โดยอยู่ระหว่างการสรุปวงเงิน ระยะเวลา และอัตราผลตอบแทน
ทั้งนี้ ภารกิจต่อไปมีเป้าหมายให้ตราสารหนี้ของ บตท. เข้าถึงนักลงทุนรายย่อยทั่วไป เนื่องจากเป็นตราสารที่ความเสี่ยงต่ำ เพราะมีพอร์ตสินเชื่อบ้านคุณภาพดีเป็นหลักประกัน ผลตอบแทนเหมาะสมและคงที่ระยะยาว เป็นประโยชน์สำหรับผู้เกษียณ และยังเป็นการพัฒนาตราสารหนี้ของประเทศอีกระดับหนึ่ง
“สิ่งสำคัญต้องให้ความรู้แก่นักลงทุนรายย่อยเกี่ยวกับตราสารประเภทนี้ และขึ้นกับความพร้อมของตลาดด้วย ซึ่งตราสารหนี้ของเราได้รับความนิยมมากขึ้นเรื่อยๆ ออกแต่ละครั้งไม่พอขาย เช่น ครั้งที่แล้วมียอดจองซื้อมากถึง 145% ของจำนวนตราสารที่ออก” น.ส.อัญชุลี กล่าว
น.ส.อัญชุลี กล่าวว่า บตท.กำลังวางแผนออกตราสารหนี้ที่มีระยะยาวขึ้น จากปัจจุบันอายุตราสารเฉลี่ย 5-7 ปีซึ่งได้หารือกับพันธมิตรสถาบันการเงินในการปรับอัตราดอกเบี้ยสินเชื่อบ้านให้เป็นแบบคงที่ระยะยาวขึ้นได้หรือไม่ ซึ่งได้รับความสนใจแต่ต้องรอพิจารณาสภาพตลาดที่มีการแข่งขันสูงด้วย
สำหรับพันธมิตรสถาบันการเงิน ล่าสุด บตท.กำลังเจรจากับธนาคารกรุงศรีอยุธยาเข้าร่วมเป็นพันธมิตรเพิ่มเติม เพิ่มจากธนาคารพันธมิตรเดิมที่มี 6 ราย ได้แก่ ธนาคารกรุงเทพ ธนาคารกสิกรไทย ธนาคารไทยพาณิชย์ ธนาคารธนชาต ธนาคารทิสโก้ และธนาคารเกียรตินาคิน
อย่างไรก็ดี คุณภาพลูกหนี้ของ บตท.ดีมาก เพราะประเมินคุณภาพของพอร์ตใหม่ที่ซื้อมาเป็นเวลา 2 ปี ก่อนจัดทำเป็นหลักประกันของตราสารหนี้ สำหรับปีนี้ตั้งเป้าซื้อพอร์ตสินเชื่อบ้าน 9,000-1 หมื่นล้านบาท เพิ่มขึ้นจากปีที่แล้ว 20% โดยครึ่งปีแรกรับซื้อมาแล้ว 600 ล้านบาทขณะนี้มีการเจรจาซื้อสินเชื่อบ้านบ้างแล้ว คาดว่า ครึ่งปีหลังจะทำได้ตามเป้าหมาย โดยปัจจุบัน บตท.มียอดคงค้างอยู่ที่ 2.7 หมื่นล้านบาท
ทั้งนี้ บตท.เป็นตัวแทนประเทศไทยในการเป็นเจ้าภาพจัดการสัมมนาตราสารหนี้เอเชียครั้งที่ 3 ในวันที่ 19 ก.ย.นี้ ที่โรงแรมแชงกรี-ลา ที่จะมีวิทยากรผู้ทรงคุณวุฒิจากสถาบันการเงินและสถาบันตลาดทุนในภูมิภาคเอเชีย ร่วมแลกเปลี่ยนความรู้ด้านตลาดทุน ตลาดตราสารหนี้ และตลาดเงินในระดับภูมิภาค โดยมีนายวิสุทธิ์ ศรีสุพรรณ รมช.คลัง เป็นประธาน พร้อมปาฐกถาในหัวข้อ มุมมองเศรษฐกิจโลกและความท้าทายผู้ลงทุน